Jokeri (sarjakuvahahmo)
Taustaa

Jokerin syntytarinasta on eri versioita, ja hänen entinen elämänsä ja oikea nimensä ovat lähes täysin hämärän peitossa. Yleisimmin käytetty hahmon syntytarina on seuraavanlainen:
Jokeri on kemisti-insinööri, joka yrittää varastaa työskentelemässään yhtiöstä kemikaaleja, minkä myötä hän naamioituu Punahuppu-nimiseksi rikolliseksi. Yrittäessään paeta ryöstösaalinsa kanssa Batman ilmestyy paikalle, jolloin Punahuppu liukastuu ja putoaa teollisuusjätelietettä täynnä olevaan sammioon. Hän ei kuitenkaan kuole, mutta tapahtuma jättää jälkensä; kemikaalit valkaisevat hänen ihonsa pysyvästi, värjäävät hänen hiuksensa kirkkaan vihreiksi, huulet rubiininpunaisiksi ja jättävät kasvoille pysyvän virneen. Tapahtuma on liikaa hänen jo ennestään heikolle mielenterveydelleen; hän sekoaa ja alkaa kutsua itseään Jokeriksi sekä toteuttaa toinen toistaan hullumpia rikoksia. Jokeri yrittää toistuvasti saada ihmiset sekoamaan ja muuttumaan kaltaisikseen, jotta todistaisi, ettei hän loppujen lopuksi poikkea kovinkaan paljoa tavallisista ihmisistä.
Yleensä Batman estää Jokerin rikolliset suunnitelmat ja toimittaa hänet Arkhamin mielisairaalaan, josta hän taas karkaa tietyin väliajoin. Jokeri toimii pääosin Gotham Cityssä mutta voi tuottaa päänvaivaa myös muille sankareille ja vihollisille. Esimerkiksi Jokeri on onnistunut Superman: The Animated Series -sarjan jaksossa ”World’s Finest” osoittamaan kykynsä päihittämällä vaivattomasti jopa Teräsmiehen. Jokeri on esiintynyt myös muiden Oikeuden Puolustajien vihollisena muun muassa Justice League -animaatiosarjan jaksoissa ”Injustice For All” ja ”Wild Cards”.
Vuoden 1976 DC-kalenterin mukaan Jokerin syntymäpäivä on 1. elokuuta. Se väittää myös, että hänen muuttumisensa Jokeriksi tapahtui 12. heinäkuuta ja että hänen ensimmäinen yhteenottonsa Batmanin ja Robinin kanssa tapahtui 13. lokakuuta.
Jokeri oli ennen muuttumistaan Jokeriksi naimisissa Jeannie-nimisen naisen kanssa, joka oli raskaana. Batman: Tappava pila -sarjakuvan mukaan Jokeri välitti hänestä ja yritti olla tälle rakastava aviomies ja yritti epätoivoisesti tukea häntä, kun taas Batman: Three Jokers -sarjakuvan mukaan Jokeri hyväksikäytti tätä ja epäsäännöllisen käytöksensä ja purkaustensa vuoksi Jeannie oli huolissaan siitä, mitä hän tekisi heidän lapselleen hänen ollessaan raskaana. Jeannie oli lavastanut kuolemansa ja todistajansuojeluohjelman kautta päätynyt asumaan Alaskaan yhdessä poikansa kanssa. Batman tiesi Jeannien olevan elossa ja salasi totuuden medialta, jotta Jokeri ei ryhtyisi etsimään heitä. Tappava pila -sarjakuvan mukaan Jeannie kuoli tulipalon seurauksena, mikä ajoi surun murtaman Jokerin auttamaan kahta rikollista murtautumaan kemiantehtaalle, jossa hän oli aiemmin työskennellyt. Tämä lopulta yhdessä muiden päivän tapahtumien kanssa johtivat Jokerin syntymiseen. Myöhemmin Batman: Gotham Knights #54 tarinassa Jokeri sai Arvuuttajan avustuksella tietää, että korruptoitunut poliisi Oliver Hammet oli aiheuttanut Jeannien kuolemaan johtaneen tulipalon ja Jokeri onnistui jäljittämään miehen ja tappoi tämän kostoksi vaimonsa kuolemasta. Injustice Gods Among Us Year 2 tarinassa Harley Quinn kertoo Mustalle Kanarialinnulle, että hänellä ja Jokerilla on Lucy niminen tytär, mutta Harley ei koskaan kertonut hänestä Jokerille suojellakseen tätä ja antoi hänet sisarensa kasvatettavaksi. Batman: White Knight tarinan lopussa Jokeri meni lopulta naimisiin Harley Quinnin kanssa, joka myöhemmin Batman: Curse of the White Knight tarinassa synnytti tälle kaksoset: pojan ja tytön, joiden nimet ovat Bryce ja Jackie.
Jokerin oikeaa nimeä ei tiedetty pitkään, vaikka tämä tunnetaankin useilla valenimillä, kuten Joe Kerr, J. Reko, Jack White, Melvin White ja Melvin Reipan. Vuoden 1989 Batman-elokuvassa ja 1990-luvun Batman-animaatiosarjassa Jokerin nimeksi mainitaan Jack Napier, joskin sarja pitää tätä vain yhtenä valenimenä eikä hahmon virallisena henkilöllisyytenä. Jokerin oikea nimi paljastettiin lopulta Flashpoint Beyond -sarjakuvasarjan viidennessä osassa, jossa Martha Wayne, joka oli kyseisen universumin Jokeri oli saanut selville oikean Jokerin henkilöllisyyden ja kertoi Thomas Waynelle, joka oli kyseisen universumin Batman, että Jokerin nimi on Jack Oswald White ja että kyseisessä universumissa hän oli epäonnistunut koomikko, joka asui vaimonsa ja lapsensa kanssa ja työskenteli Waynen kasinolla siivoten kylpyhuoneita ja vessoja, mutta he olivat onnellinen perhe.
Jokeri kuolee Frank Millerin arvostetun Yön ritari -sarjakuvakokonaisuuden neljännessä luvussa Batmanin taitettua ensin hänen niskansa niin, että hän halvaantuu. Jokeri kirjaimellisesti nauraa itsensä hengiltä, sillä naurun vuoksi hänen jo heikko selkärankansa antaa periksi. Tämän lisäksi Jokeri on kuollut eri universumeihin pohjautuvissa sarjakuvatarinoissa ja elokuvissa useita kertoja ja yksi DC:n animaatiouniversumin kestovitseistä olikin tuoda Jokeri aina takaisin hetken kuluttua tämän kuolemasta. Jokeri kuoli sarjan aikana yhdeksän kertaa, muun muassa putoamalla haiden sekaan, räjähtämällä Lexwingin mukana, putoamalla tehtaan savupiippuun ja tulemalla Robinin ampumaksi. Injustice: Gods Among Us -sarjakuvamaailmassa Teräsmies tappaa Jokerin iskemällä nyrkkinsä tämän rinnan läpi Jokerin huijattua Teräsmiehen vahingossa tappamaan Lois Lanen ja räjäytettyä ydinpommin, joka tuhosi Metropolisin kaupungin. Myöhemmin Injustice Gods Among Us Year 3 #14 -sarjakuvassa Teräsmies vaivutetaan kooman kaltaiseen unitilaan ja hän näkee unen, jossa Lois Lane selvisi hengissä ja Jokerin suunnitelma epäonnistui ja Batman tappoi Jokerin estääkseen tätä satuttamasta Teräsmiestä ja tämän perhettä enää koskaan. Batman tuomittiin vankeuteen Jokerin taposta, mutta hän myöhemmin vapautui kärsittyään tuomionsa loppuun. Tarinassa JLA: The Nail Jokeri tappaa Batmanin apulaiset Robinin ja Batgirlin, minkä seurauksena Batman tappaa Jokerin katkaisemalla tämän niskat suorassa televisiolähetyksessä. Tämän seurauksena Oikeuden Puolustajien maine tahriintuu, kunnes Teräsmies onnistuu saamaan takaisin kansan julkisen luottamuksen. Myöhemmin Batman erosi jäsenyydestään, vaikka hänet vapautettiin Jokerin murhasyytteistä. Tarinan jatko-osassa JLA: Another Nail Jokeri onnistuu pakenemaan helvetistä uusien demonisten voimiensa avulla ja hyökkää Batmanin kimppuun raahaten tämän mukanaan helvettiin, mutta Robinin ja Batgirlin henget ilmestyvät ja pelastavat Batmanin. Jokeri puolestaan putoaa tyhjyyteen näkymättömän voiman seurauksena. Tarinassa Legends of the Dark Knight #145 Talia al Ghul ampui Jokeria useasti ja Jokeri kuoli Batmanin käsivarsille. Batman pelasti Jokerin pudottamalla tämän Lazarus-altaaseen, joka herätti tämän henkiin ja myös onnistui parantamaan Jokerin mielisairauden muuttaen tämän selväjärkiseksi. Jokeri kuitenkin palasi takaisin omaksi itsekseen tarinan lopussa. Tarinassa Countdown to final crisis #13 Jason Todd tappoi Jokerin murskaamalla tämän pään isolla kivellä. Kingdom Come #2 -tarinassa Magog niminen antisankari tappoi Jokerin ampumalla häntä rintaan energiaiskulla kostoksi Jokerin aiheutettua Lois Lanen ja usean Daily Planetin henkilökunnan jäsenten kuolemat. Maa 2 universumiin sijoittuvassa tarinassa Justice Society of America Annual Vol 3 #1 ikääntynyt Jokeri yritti tappaa Batmanin tyttären Helenan, mutta hänen sähköistetty käsisuristin kimposi Terästytöstä takaisin häneen itseensä ja Jokeri sähköistyi kuoliaaksi. Tarinassa Batman/Catwoman #1 ikääntynyt Kissanainen eli Selina Kyle tappoi ikääntyneen Jokerin viiltämällä tämän kaulan auki terävällä kynnellään. Batman: Endgame -tarinassa Batman ja Jokeri käyvät verisen taistelun Gothamin alla sijaitsevassa luolassa ja taistelu päättyi molempien silminnähden kuoltua luolan romahduksen seurauksena, mutta myöhemmin paljastui, että pieni määrä dionesiumia, jonka kivet absorboivat, sai heidät molemmat heräämään henkiin, vaikkakin ilman muistojaan. Tämä muistinmenetys ei kuitenkaan kestänyt kauan ja he molemmat saivat pian takaisin vanhan identiteettinsä. Batman: Curse of the White Knight #6 -tarinassa Harley Quinn tappaa Jokerin ampumalla tämän. Myöhemmin Batman: Beyond the White Knight #2 -tarinassa paljastuu, että Jokeri oli ennen kuolemaansa asentanut salaa tajuntansa sisältävän mikrosirun Batmanin päähän, mikä sai tämän näkemään Jokerin elossa aika ajoin ja seuraavan tätä kaikkialle. Jokeri myöhemmin selitti Batmanille, että hän katoaa pysyvästi vasta sen jälkeen, kun Batman ei enää tarvitse hänen apuaan Harleyn ja tämän lasten suojelemiseksi.
Batman: Three Jokers -tarinassa paljastuu, että Jokeri oli luonut itsestään kaksi kopiota, jotta niistä tulisi Jokerin korvaajia, jotka voisivat vahingoittaa Batmania tehokkaammin. Tiimi laajeni sisältämään kaksi Jokeria, jotka korvasivat alkuperäisen, joista toinen oli pelleilevämpi ja typerämpi, kun taas toinen oli sadistisempi ja häiriintynyt. Nämä kolme Jokeria käyttivät itsestään nimiä The Clown, The Criminal ja The Comedian. Myöhemmin Jason Todd ampui The Clown -Jokerin. Batman ja The Criminal -Jokeri kohtasivat toisensa ennen kuin Batman pelasti Joe Chillin, joka oli ollut Jokerin kohteena, ja The Comedian -Jokeri ampui The Criminal -Jokerin kuoliaaksi. The Comedian -Jokeri pidätettiin ainoana jäljellä olevana Jokerina, ja hän oli iloinen siitä, että hän on nyt ainoa Jokeri Batmanin elämässä. Myöhemmin paljastui, että The Comedian oli todellisuudessa aito oikea Jokeri. Jokerin mukaan The Clown halusi vain nähdä ihmisten kärsivän, mitä Jokeri pitää arkipäiväisenä, ja The Criminal oli harhaanjohtava, koska ajatus Jokerin luomisesta identiteetillä on turha; omasta näkemyksestään Jokeri on mysteerin ja kaaoksen henkilöitymä.
Dark Knights: Metal -sarjakuvatarinassa pimeän multiversumin Jokeri oli onnistunut pakottamaan kyseisen universumin Batmanin tappamaan hänet, minkä seurauksena Batman altistui hermomyrkylle, joka muutti Batmanin Jokerin ja Batmanin hybridiksi The Batman Who Laughsiksi, jolla oli Batmanin erittäin suuntautunut mieli ja Jokerin paha moraalikoodi ja huumorintaju.
Jokerista on olemassa myös kaksi naisversiota. Flashpoint-sarjakuvamaailmassa ja animaatioelokuvassa Justice League: The Flashpoint Paradox Salama loi vahingossa maailman, jossa Bruce Wayne kuoli vanhempiensa sijasta ja Martha Waynesta, Bruce Waynen äidistä tuli Jokeri Brucen kuoleman aiheuttaman surun ja hulluuteen ajautumisen seurauksena. Vaihtoehtotodellisuuteen sijoittuvassa tarinassa Thrillkiller esiintyy Jokerin persoonallisuuden omaava naisgangsteri Bianca Steeplechase, jonka ulkonäkö muistuttaa kovasti Jokeria. Elseworlds-tarinassa Superman: Speeding Bullets, jossa Teräsmies toimi Batmanina, Lex Luthorista tuli kyseisen maailman Jokeri hänen pudottua kemikaalialtaaseen, minkä seurauksena hänen ihonsa muuttui valkoiseksi ja hän menetti järkensä.